KISAH MINTUHA BINI
Oleh: Pambakal Sambang Lihum
Takesah Aluh Karamunting nang baminantu 3 ikung, ngarannya Ijun, Busu, wan Utuh Hirman. Acil Enor ne sugih banar tapi netel alias cariwit banar urangnya. Balalu kapikiran handak mauji minantu nang batiga nginih. Kayapa ganalnya kasih sayang wan mintuha?
Singkat kisah, singkat tali salawar, nang mintuha ne mambawai minantunya Ijun bakalotok ka Sungai Barito, jer handak ka Pulau Kambang jer. Rahatan di tangah sungai, nang mintuha ne pura-pura gugur betajun ka sungai. Kada bapikir panjang lagi, langsung minantunya si Ijun betajun juwa ka sungai manulungi sidin. Isuk arinya rahatan Ijun kaluar rumah, takajut malihat mutur TOYOTA KIJANG INNOVA baparkiran di muhara rumah. Imbah dibuka lawangnya, ada sacarik karatas batulisan, “Hadiah Matan Mintuha Bini.” Langsung himung si Ijun, lalu mangisahakan wan Busu.
Isuknya pulang kana giliran si Busu dibawai ka batang banyu. Nang mintuha turun badahulu ka pinggir sungai. Rahatan Busu turun juwa, nang mintuha ne pura-pura tadingsir langsung tacabur ka banyu. Kada banyak pikir lagi, langsung Busu manulungi marga tahu sudah kisahnya matan si Ijun.
“Uma ae, tarimakasih banyak Nak lah, kasiannya dumpit wan hapi ikam basah marga manulungi aku,” jer nang mintuha.
“Kada papa ma ae, daripada pian lamas tinggalam, baik hapi wan dumpit ulun nang basah,” jer Busu meambil hati nang mintuha.
Isuk arinya juwa, rahatan Busu mambuka lawang, takajut inya malihat TOYOTA ALTIS beparkiran di muhara rumah. Lalu si Busu mambuka lawangnya, ada tulisan di karatas sacarik, “Hadiah ini matan mintuha bini.” Liwar tu pang himungnya Busu. Lawas banar sudah handak beisi mutur. “Ampih dah aku makai DATSUN buruk nginih,” jer Busu sambil melihati mutur datsun nang biasa dipakainya gasan beangkut tanah.
Isuk arinya pulang giliran si Utuh Hirman nang dibawai ka pinggir sungai Kuin. Sidin mambawai ka Pasar Terapung. Rahatan di tangah sungai pas ada umbak ganal, pura-pura sidin ne becabur. Tapi si Utuh Hirman ne bediam haja kada handak menolongi, malahan beucap, “Rasakan pian, aur ulun ha disalahkan tarus.” Langsung Utuh Hirman ne mamutar jukung babulik ka wadah asal.
Isuk arinya juwa rahatan Utuh Hirman basiap-siap handak ka rumah mintuha handak acara panguburan, datang mutur MERCEDES BENZ SERI S CLASS 500 nang paling hanyar, lalu nang tukang atar manjulung karatas nang batulisan, “Ne Hadiah Matan MINTUHA LAKI, TARIMA KASIH, Susunyian ha kita lagi.”
min_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn